14. Praksisplan for fysioterapi (Åben)
Tidl. politisk behandling BY, 17.12.24, pkt. 23
Forventet sagsgang
SS-U, ØK, BY
Lovgrundlag
Sundhedsloven, Bekendtgørelse om tilskud til 
fysioterapi, Overenskomster for fysioterapi 
SAGENS INDHOLD
Byrådet skal i denne sag tage stilling til godkendelse af Praksisplan for fysioterapi i 
den midtjyske region. Planen var i høring i slutningen af 2024 og Byrådet behandlede 
Favrskov Kommunes høringssvar på møde 17. december 2024. Den endelig plan er nu sendt til 
godkendelse i regions- og byråd med henblik på ikrafttrædelse 1. juli 2025. 
Planen vedrører fysioterapeutisk behandling efter lægehenvisning. Det gælder borgere, der får behandling 
med egenbetaling og offentligt tilskud (almindelig fysioterapi og almindelig ridefysioterapi) eller uden 
egenbetaling (vedlagsfri fysioterapi og vederlagsfri ridefysioterapi). De vederlagsfrie tilbud er for borgere 
med svært fysisk handicap eller funktionsnedsættelse som følge af fremadskridende sygdom. 
I [adresse] er der fire privatpraktiserende fysioterapeutklinikker og to rideklubber, der kan give 
behandling med offentligt tilskud. Derudover har Favrskov Kommune et kommunalt tilbud om vederlagsfri 
fysioterapi, som lægehenviste borgere kan benytte på lige fod med tilbuddet hos de privatpraktiserende 
fysioterapeuter. Borgere kan også vælge fysioterapeutklinikker i andre kommuner. 
Hvis en privatpraktiserende fysioterapeut skal give behandling med offentligt tilskud, skal fysioterapeuten 
godkendes som yder af offentlig behandling (have ydernummer). Ydernummeret er tilknyttet en bestemt 
kapacitet, som definerer, hvor meget fysioterapeuterne på klinikken kan behandle med offentligt tilskud. 
De overordnede rammer for de privatpraktiserende fysioterapeuter er fastsat i nationale overenskomster. 
Region og kommuner har ansvaret for at tilrettelægge den fysioterapeutiske kapacitet i en fælles 
praksisplan. Praksisplanen danner grundlag for beslutninger og afgørelser, som træffes af 
Samarbejdsudvalget for Fysioterapi. Udvalget består af politiske repræsentanter fra kommuner, region og 
fysioterapeuter. 
Praksisplanen er bygget op om temaerne 1) kapacitet og tilgængelighed, 2) sammenhæng med det øvrige 
sundhedsvæsen og 3) kvalitetsudvikling. For temaet kapacitet og tilgængelig indeholder planen følgende 
anbefalinger: 

Den fysioterapeutiske kapacitet vurderes at være dækkende, og der lægges derfor ikke op til en 
udvidelse med nye ydernumre. 

Mulighederne for at sikre en mere ligelig fordeling af den eksisterende kapacitet på tværs af regionen 
skal afsøges, og der skal udarbejdes en beskrivelse af, hvordan eventuel flytning kan finde sted. 
Praksisplanen er udarbejdet i et samarbejde mellem repræsentanter fra de midtjyske kommuner, region og 
praktiserende fysioterapeuter. Planen har efterfølgende været i høring hos bl.a. kommuner, hospitaler og 
faglige organisationer. Høringssvarene er vedlagt som bilag. 
[adresse]: EMN-2024-02648
Dok-ID: 3886702
Sagsbehandler: mfha
Byråd
27. maj 2025  19:00
VURDERING
Der er kommet 20 høringssvar til praksisplanudkastet, hvoraf 19 bakker op om planen. Den eneste 
undtagelse er høringssvaret fra Danske Fysioterapeuter. Fysioterapeuterne problematiserer, at planen ikke 
indeholder en anbefaling om at udvide kapaciteten i form af nye ydernumre. De vurderer, at det er i strid 
med intentionen i overenskomsterne og er bekymrede for, at ventetiden til vederlagsfri fysioterapi vil stige. 
Tilsvarende synspunkter udtrykkes af fysioterapeuterne i Samarbejdsudvalget for fysioterapi, som har valgt 
at fremsende selvstændige bemærkninger til praksisplanen. 
Høringssvarene har ikke givet anledning til ændringer i planens overordnede indhold og anbefalinger. Det 
vedlagte planudkast indeholder alene præciseringer og justeringer, som er markeret med rødt. 
Favrskov Kommune har udtrykt opbakning til, at der ikke sker kapacitetsudvidelser i form af nye ydernumre 
på regionsplan. Det skyldes, at Region Midtjylland samlet set har en højere fysioterapeutisk kapacitet end 
landsgennemsnittet. Ligeledes er de gennemsnitlige udgifter per patient, der modtager almen fysioterapi 
og vederlagsfri fysioterapi i den midtjyske region, højere end landsgennemsnittet. 
I høringssvaret fra Danske Fysioterapeuter opfordres de kommuner, der har en kapacitet under 
regionsgennemsnittet, til at byde ind på nye ydernumre. Af praksisplanen fremgår det, at [adresse] 
Kommune er en af de kommuner, der har den laveste kapacitet til vederlagsfri fysioterapi (flest indbyggere 
per kapacitet) i den midtjyske region. Det er dog ikke indregnet, at Favrskov Kommune har etableret et 
kommunalt tilbud om vederlagsfri fysioterapi. Samtidig skal det ses i lyset af, at sygdomsforekomsten (jf. 
undersøgelsen ”Hvordan har du det?” og tabel 16 i praksisplanen) er lavere i [adresse] end i 
mange andre kommuner, og at der generelt ikke er ventetid på vederlagsfri fysioterapi hos de fire klinikker 
med ydernummer i [adresse]. På den baggrund er det fortsat Social og Sundheds vurdering, at 
praksisplanen kan godkendes og at der ikke er grundlag for at byde ind på ny kapacitet. 
Det er skrevet ind i praksisplanen, at kapacitetsbehovet evalueres igen ved udgangen af 2025. [adresse] 
Kommune har i høringssvaret udtrykt opbakning til dette og opfordret til at inkludere aktiviteten i de 
vederlagsfri kommunale tilbud. Det vil så vidt muligt blive imødekommet.  
ØKONOMI
Udgifterne til vederlagsfri fysioterapi og ridefysioterapi afholdes af kommunerne. Udgifterne til almen 
fysioterapi og ridefysioterapi betales delvist af borgeren, regionen og kommunerne. Praksisplanen har 
ingen konsekvenser for det honorar, den enkelte borger betaler. 
Da visitationsretten ligger hos de praktiserende læger, har den enkelte kommune begrænset mulighed for 
at styre økonomien. I overenskomsterne for fysioterapi er der imidlertid indført faste økonomiske rammer, 
som udgifterne på landsplan skal holdes inden for. Hvis udgifterne overstiger de aftalte rammer, vil der det 
efterfølgende år ske en modregning i fysioterapeuternes honorartakster. I de nye overenskomster er der 
desuden indført omsætningsgrænser, der er defineret af den enkelte kliniks kapacitet. Når en klinik har 
nået den fastlagte omsætningsgrænse, reduceres deres honorar.
Med den nye overenskomst er det aftalt, at kapaciteten for vederlagsfri fysioterapi skal øges med 3,75 % 
på landsplan i perioden 2023-2026. Det svarer til, at den nationale ramme for vederlagsfri fysioterapi øges 
med 39,98 mio. kr. Det er den enkelte kommune, der skal finansiere den øgede kapacitet i det omfang, den 
benyttes af kommunens borgere. Det er hensigten i overenskomsten, at midlerne så vidt muligt skal 
anvendes til nye ydernumre i kommuner, hvor der er særlige demografiske udfordringer. Det er dog ikke 
pålagt kommunerne at etablere et bestemt antal nye ydernumre. Hvis kapaciteten på landsplan ikke er 
forøget via nye ydernumre ved udgangen af 2026, er det aftalt, at kapaciteten øges i eksisterende klinikker 
via en procentuel forhøjelse. [adresse] vil således også kunne få øget kapaciteten, selvom det 
er vurderet, at der ikke er behov. Det vil også ske i kommuner, der har sagt ja til nye ydernumre. Med den 
nye praksisplan lægges der som nævnt ikke op til udvidet kapacitet i form af nye ydernumre i Region 
[adresse]. 
[adresse] udgifter til vederlagsfri fysioterapi og vederlagsfri ridefysioterapi hos privatpraktiserende 
fysioterapeuter var 9,2 mio. kr. i 2024. Dertil kom udgifter på 1,1 mio. kr. til Favrskov Kommunes eget tilbud. 
INDDRAGELSE
Praksisplanudkastet har været i høring hos bl.a. kommuner, hospitaler, faglige organisationer, det midtjyske 
patientinddragelsesudvalg og Styrelsen for Patientsikkerhed. 
Planudkastet har været i høring hos Ældrerådet og Handicaprådet forud for Byrådets behandling af 
Favrskov Kommunes høringssvar i december 2024. 
INDSTILLING
Direktøren for Social og Sundhed indstiller til Byrådet:
1.
At ”Praksisplan for fysioterapi 2025” godkendes. 
BESLUTNING
Social- og Sundhedsudvalget, 6. maj 2025:
Fraværende: Ingen
Indstilles godkendt.
Økonomiudvalget, 20. maj 2025:
Fraværende: Ingen
Indstilles godkendt.
Byrådet, 27. maj 2025:
Fraværende: Grethe Petersen, Øjvind Vestergaard
Godkendt.
Bilag

Udkast til praksisplan for fysioterapi (3888341)

Oversigt - høringssvar til Praksisplan for fysioterapi (3888334)

Selvstændige bemærkninger fra fysioterapeuterne i samarbejdsudvalget (3888335)

Høringssvar fra [adresse] til praksisplan for fysioterapi (3815428)
